### NN 18/2020 (19.2.2020.), Odluka o Uredu predsjednika Republike Hrvatske

PREDSJEDNIK REPUBLIKE HRVATSKE

462

Na temelju odredbe članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), donosim

ODLUKU

O UREDU PREDSJEDNIKA REPUBLIKE HRVATSKE

Članak 1.

Ovom Odlukom uređuju se zadaće i osnove ustrojstva Ureda predsjednika Republike Hrvatske (u daljnjem tekstu: Ured) osnovanog Odlukom o osnivanju Ureda predsjednika Republike Hrvatske (»Narodne novine«, broj 5/91).

Članak 2.

Ured obavlja savjetodavne, administrativne, stručne i druge poslove u pripremi i skrbi oko priprema i provođenja odluka i akata koje donosi predsjednik Republike Hrvatske (u daljnjem tekstu: Predsjednik Republike), te u obavljanju drugih njegovih Ustavom i zakonima utvrđenih ovlasti i obveza.

Ured može pojedine poslove iz svoga djelokruga obnašati u suradnji ili povjeravanjem poslova zajedničkim stručnim službama Vlade Republike Hrvatske i Hrvatskoga sabora ili drugim pravnim osobama koje na temelju zakona imaju javne ovlasti, odnosno ustanovama i tijelima državne i javne vlasti i postrojbama Oružanih snaga Republike Hrvatske.

Članak 3.

Za obnašanje administrativnih i drugih poslova iz članka 2. ove Odluke, u Uredu se ustrojavaju odgovarajući kabineti, službe, odjeli, odsjeci i druge unutarnje ustrojstvene jedinice.

Pravilnikom o unutarnjem redu Ureda uređuju se nazivi unutarnjih ustrojstvenih jedinica, njihovo ustrojstvo, djelokrug i način rada, broj potrebnih državnih službenika i namještenika s naznakom njihovih osnovnih poslova, zadaća i stručnih uvjeta potrebnih za njihovo obavljanje, njihove ovlasti i odgovornosti te druga pitanja od značaja za rad Ureda koja nisu uređena ovom Odlukom.

Poslove iz djelokruga Ureda, ovisno o vrsti, složenosti, stručnoj spremi i drugim uvjetima, obavljaju državni službenici i namještenici raspoređeni na službeničke položaje i radna mjesta te namještenička radna mjesta. Državni službenici i namještenici Ureda ostvaruju svoja prava, obveze i odgovornosti odgovarajućom primjenom propisa koji uređuju položaj, prava, obveze, odgovornosti i plaće državnih službenika i namještenika.

Pojedini poslovi koji se obavljaju u Uredu mogu se na temelju ugovora o djelu, autorskog ili drugog odgovarajućeg ugovora povjeriti pružateljima stručnih usluga izvan državne službe u skladu s propisima kojima se uređuju obveznopravni odnosi.

Odredbe članka 47. Zakona o sustavu državne uprave (»Narodne novine«, broj 66/19) na odgovarajući se način primjenjuju na poslove podrške u Uredu predsjednika Republike Hrvatske, a nazivi radnih mjesta, stručni uvjeti i druga prava te obveze za obavljanje poslova podrške uredit će se Pravilnikom o unutarnjem redu Ureda.

Zbog složenosti poslova u Uredu, njihove specifičnosti i značenja te povećane razine odgovornosti u njihovom obnašanju, koeficijenti složenosti poslova državnih službenika i namještenika Ureda utvrđuju se posebnom odlukom Predsjednika Republike, sukladno ovoj Odluci i Pravilniku o unutarnjem redu Ureda.

Članak 4.

Za obavljanje poslova iz članka 2. ove Odluke, Predsjednik Republike imenuje i razrješava sljedeće državne dužnosnike:

– predstojnik Ureda,

– pročelnik Kabineta Predsjednika Republike,

– savjetnici Predsjednika Republike,

– pomoćnici savjetnika Predsjednika Republike,

– glavni tajnik Ureda,

– šef Protokola,

– glasnogovornik Ureda i

– pomoćnik glasnogovornika Ureda.

Dužnosnici iz stavka 1. ovoga članka ostvaruju svoja prava, obveze i odgovornosti u skladu s ovom Odlukom, zakonom i propisima kojima se uređuju položaj, prava, obveze i odgovornosti dužnosnika, te bez odobrenja Predsjednika Republike ne mogu obavljati nijednu drugu javnu ili profesionalnu dužnost.

Predstojnik Ureda za svoj rad odgovara Predsjedniku Republike, a ostali dužnosnici iz stavka 1. ovoga članka za svoj rad odgovaraju Predsjedniku Republike i predstojniku Ureda.

Članak 5.

Zbog specifičnosti poslova u Uredu, Predsjednik Republike može, za obavljanje savjetodavnih i analitičkih poslova te poslova vezanih uz pripremu programa aktivnosti Predsjednika Republike, imenovati istaknute stručnjake radi obrade jednog ili više stručnih područja iz djelokruga Ureda, bez zasnivanja radnog odnosa, odnosno bez zasnivanja dužnosničkog ili službeničkog statusa u Uredu, u rangu posebnih savjetnika i povjerenika.

Osobe iz stavka 1. ovoga članka odgovaraju za svoj rad Predsjedniku Republike i predstojniku Ureda, koordiniraju i usklađuju svoj rad s dužnosnicima i službenicima Ureda te mogu ostvarivati i druga prava sukladno Pravilniku o unutarnjem redu Ureda.

Članak 6.

U svrhu izvršavanja zadaća utvrđivanja politike Predsjednika Republike te pružanja potpore Predsjedniku Republike u obnašanju njegovih dužnosti i ovlasti utvrđenih Ustavom Republike Hrvatske, u okviru Ureda osnivaju se savjetodavna radna tijela: Kolegij Predsjednika Republike, vijeća i povjerenstva.

Kolegij Predsjednika Republike stalno je savjetodavno tijelo Predsjednika Republike koji čine dužnosnici iz članka 4. ove Odluke te druge osobe po pozivu Predsjednika Republike.

Vijeća se, u pravilu, osnivaju za potrebe izrade stručnih podloga i analiza u područjima koja su, sukladno Ustavu Republike Hrvatske, obuhvaćena dužnostima i ovlastima Predsjednika Republike.

Povjerenstva se, u pravilu, osnivaju za obavljanje povremenih poslova pružanja stručne pomoći te pripreme akata i odluka koje donosi Predsjednik Republike.

Savjetodavna tijela iz stavka 3. i 4. ovoga članka imenuje Predsjednik Republike posebnom odlukom, kojom se utvrđuje njihov sastav, dužnosti i ovlasti te način njihova rada.

Članak 7.

Radom Ureda upravlja predstojnik Ureda kojega imenuje i razrješava dužnosti Predsjednik Republike.

Predstojnik Ureda ima položaj državnog dužnosnika, a prema zaposlenima u Uredu i ovlasti čelnika tijela državne uprave.

Za svoj rad i rad Ureda predstojnik Ureda odgovara Predsjedniku Republike.

Članak 8.

Na ustrojstvo, način rada i upravljanje Uredom odgovarajuće se primjenjuju odredbe zakona i drugih propisa kojima se uređuje sustav državne uprave.

Na radnopravni položaj službenika i namještenika Ureda odgovarajuće se primjenjuju odredbe zakona i drugih propisa o državnim službenicima i namještenicima.

Članak 9.

Sredstva za rad Ureda utvrđuju se i osiguravaju Državnim proračunom.

Ured je ovlašten, u okviru svoga djelokruga i osiguranih sredstava, sklapati ugovore i zaključivati druge pravne poslove.

Članak 10.

Pravilnik o unutarnjem redu Ureda iz članka 3. ove Odluke donijet će predstojnik Ureda, u roku od 60 dana od stupanja na snagu ove Odluke.

Članak 11.

Stupanjem na snagu ove Odluke prestaje važiti Odluka o Uredu predsjednice Republike Hrvatske (»Narodne novine«, broj 20/15, 81/16 i 116/16).

Članak 12.

Ova Odluka stupa na snagu prvoga dana od dana objave u »Narodnim novinama«.

Klasa: 020-01/20-01/01

Urbroj: 71-06-01/1-20-1

Zagreb, 19. veljače 2020.

Predsjednik
 Republike Hrvatske
 Zoran Milanović, v. r.